
Ir-Regolament (UE) 2019/1148 dwar it-tqegħid fis-suq u l-użu ta’ prekursuri tal-isplussivi (minn hawn ’il quddiem “ir-Regolament”) jistabbilixxi regoli armonizzati li jikkonċernaw it-tqegħid għad-dispożizzjoni, l-introduzzjoni, il-pussess u l-użu ta’ sustanzi jew taħlitiet li jistgħu jiġu użati ħażin għall-manifattura illeċita tal-isplussivi, bl-għan li tiġi limitata d-disponibbiltà ta’ dawk is-sustanzi jew taħlitiet għall-membri tal-pubbliku ġenerali, u li jiġi żgurat ir-rapportar adegwat ta’ tranżazzjonijiet suspettużi tul il-katina tal-provvista. Il-kontrolli u r-restrizzjonijiet tar-Regolament japplikaw għas-sustanzi elenkati fl-Annessi tiegħu u għat-taħlitiet u s-sustanzi li fihom dawk is-sustanzi. 
Skont l-Artikolu 15 tar-Regolament, il-Kummissjoni għandha s-setgħa li tadotta atti delegati li jemendaw ir-Regolament li: (a) jimmodifikaw il-valuri ta’ limitu fl-Anness I sa fejn meħtieġ biex jiġu akkomodati l-iżviluppi fl-użu ħażin ta’ sustanzi bħala prekursuri tal-isplussivi, jew abbażi ta’ riċerka u ttestjar; (b) iżidu sustanzi fl-Anness II, fejn ikun meħtieġ biex jiġu akkomodati l-iżviluppi fl-użu ħażin ta’ sustanzi bħala prekursuri tal-isplussivi.
Il-Kumitat Permanenti dwar il-Prekursuri, grupp ta’ esperti ppresedut mill-Kummissjoni u magħmul minn rappreżentanti tal-Istati Membri u l-assoċjazzjonijiet industrijali, jassisti lill-Kummissjoni fil-ħidma tagħha biex tiffaċilita u timmonitorja l-implimentazzjoni tar-Regolament (UE) 2019/1148.
Ir-Regolament huwa strument ewlieni fil-ġlieda kontra t-terroriżmu u r-reati fl-Unjoni Ewropea peress li jipprevjeni lit-terroristi jew lill-kriminali milli jakkwistaw prekursuri tal-isplussivi li jistgħu jintużaw biex jipproduċu “Splussivi Artiġjanali” (Home Made Explosives, HMEs). F’diversi attakki terroristiċi fl-UE, inklużi dawk f’Pariġi fl-2015, fi Brussell fl-2016, f’Manchester u f’Parsons Green fl-2017 u f’Lyon fl-2019, it-terroristi użaw dawn l-HMEs.

2. BAŻI LEGALI
Dan ir-rapport huwa meħtieġ mill-Artikolu 16(2) tar-Regolament. Skont din id-dispożizzjoni, is-setgħa li tadotta atti delegati hija mogħtija lill-Kummissjoni għal perjodu ta’ 5 snin mill-31 ta’ Lulju 2019. Barra minn hekk, il-Kummissjoni hija meħtieġa tfassal rapport fir-rigward tad-delega ta’ setgħat mhux aktar tard minn 9 xhur qabel it-tmiem tal-perjodu ta’ 5 snin, li huwa l-31 ta’ Ottubru 2023. 
Id-delega ta’ setgħa għandha tiġi estiża b’mod taċitu għal perjodi ta’ tul identiku, sakemm il-Parlament Ewropew jew il-Kunsill ma jopponix għal din l-estensjoni mhux iktar tard minn 3 xhur qabel it-tmiem ta’ kull perjodu.

3. EŻERĊIZZJU TAD-DELEGA
Matul il-perjodu kopert minn dan ir-rapport - jiġifieri mill-31 ta’ Lulju 2019 sal-31 ta’ Ottubru 2023 - il-Kummissjoni ma eżerċitatx is-setgħa tagħha f’konformità mal-Artikolu 15 tar-Regolament li tadotta atti delegati biex timmodifika l-valuri ta’ limitu tas-sustanzi fl-Anness I jew biex iżżid sustanzi fl-Anness II tar-Regolament.
Madankollu, it-theddida ppreżentata mill-HMEs għadha għolja u qed tkompli tevolvi. Dan hija kkonfermata b’mod sistematiku fir-Rapport annwali tal-Europol tas-Sitwazzjoni u t-Tendenzi tat-Terroriżmu fl-UE (TE-SAT) li jagħti ħarsa ġenerali lejn il-fenomenu tat-terroriżmu fl-UE f’sena partikolari[footnoteRef:1]. [1: Ir-Rapport tas-Sitwazzjoni u t-Tendenzi tat-Terroriżmu tal-Unjoni Ewropea tal-2022 (TE-SAT) li jiddikjara li “L-isplussivi artiġjanali (HME) jibqgħu l-arma ppreferuta tat-terroristi ġiħadisti. Filwaqt li l-użu tat-TATP kompla jonqos, fl-2021 ġiet innotata xejra dejjem tiżdied tal-manifattura ta’ splussivi artiġjanali bi splussività baxxa mħalltin minn prekursuri tal-isplussivi akkwistati (eż. nitrat tal-potassju, trab tal-aluminju, kubrit, nitrat tal-ammonju). L-istruzzjonijiet ippubblikati u kondiviżi permezz ta’ pjattaformi ta’ komunikazzjoni kriptati, kienu jikkonsistu l-aktar f’inċitament u f’suġġerimenti għall-użu tal-HME, pirotekniċi disponibbli faċilment u tipi rudimentali ta’ “pajp bomba” tal-IEDs”.] 

Għalhekk, il-Kumitat Permanenti dwar il-Prekursuri qed isegwi b’mod kostanti l-iżviluppi li jikkonċernaw l-użu ħażin possibbli ta’ sustanzi ġodda, jew konċentrazzjonijiet jew taħlitiet ġodda tagħhom, bħala prekursuri tal-isplussivi abbażi ta’ kontribut mill-esperti tal-Istati Membri tal-UE, l-Europol jew awtoritajiet oħra tal-infurzar tal-liġi. Matul il-perjodu kopert minn dan ir-rapport, xi sustanzi ġodda ġew ikkunsidrati għall-inklużjoni possibbli fl-Annessi tar-Regolament. Madankollu, matul il-perjodu ta’ rapportar qatt ma tqieset il-ħtieġa li jiġu akkomodati l-iżviluppi fl-użu ħażin ta’ sustanzi bħala prekursuri tal-isplussivi, u li tiġi ppreżentata proposta għal regolament delegat biex jiġu mmodifikati l-valuri ta’ limitu tas-sustanzi fl-Anness I jew biex jiżdiedu sustanzi fl-Anness II tar-Regolament.
Barra minn hekk, għandu jiġi nnotat li fl-2016, il-Kummissjoni eżerċitat is-setgħa tagħha li tadotta atti delegati biex iżżid tliet sustanzi fl-Anness II, jiġifieri t-trab tal-aluminju, in-nitrat tal-manjeżju eżaidrat u t-trab tal-manjeżju. F’dak iż-żmien, kien applikabbli r-Regolament (UE) Nru 98/2013 dwar it-tqegħid fis-suq u l-użu ta’ prekursuri tal-isplussivi, li kien il-predeċessur tar-Regolament (UE) 2019/1148 dwar it-tqegħid fis-suq u l-użu ta’ prekursuri tal-isplussivi.

4. KONKLUŻJONI
Il-Kummissjoni hija tal-fehma li s-setgħa li tadotta atti delegati mogħtija lilha mir-Regolament jenħtieġ li tiġi estiża b’mod taċitu għal perjodu ta’ 5 snin, f’konformità mal-Artikolu 16(2) tar-Regolament.

